b'\n_START_ARTICLE_\nOliver Reck\n_START_SECTION_\nUra pelaajana\n_START_PARAGRAPH_\nReck aloitti pitk\xc3\xa4n maalivahtiuransa junioritasolla SG Harheimin joukkueessa ja pelasi my\xc3\xb6s FSV Frankfurtin ja Kickers Offenbachin juniorijoukkueissa. Ammattilaisurallaan h\xc3\xa4n debytoi Kickers Offenbachissa helmikuussa 1984 ottelussa 1. FC K\xc3\xb6lni\xc3\xa4 vastaan.  Joukkue putosi kauden j\xc3\xa4lkeen 2. Bundesliigaan, ja Reck pelasi kaudella 1984/85 joukkueen ykk\xc3\xb6smaalivahtina.  Hyv\xc3\xa4n kauden j\xc3\xa4lkeen nuori maalivahti vaihtoi isompiin ympyr\xc3\xb6ihin tehty\xc3\xa4\xc3\xa4n sopimuksen SV Werder Bremenin kanssa. Reck joutui Werderiss\xc3\xa4 istumaan vaihtopenkill\xc3\xa4 parin vuoden ajan, kun kokeneemmat Dieter Burdenski ja Klaus Funk saivat peliminuutteja. Lopulta Reckin l\xc3\xa4pimurto Werder Bremeniss\xc3\xa4 tapahtui kaudella 1987/88. Reckist\xc3\xa4 tuli Werderin luottomaalivahti vuosien ajaksi ja h\xc3\xa4n oli torjunnoillaan johdattamassa seuran kahteen Saksan cupin ja Bundesliigan mestaruuteen sek\xc3\xa4 Cup-voittajien Cupin voittajaksi. Kaikkiaan Reck edusti Werderi\xc3\xa4 345 liigaottelussa, kunnes siirtyi kes\xc3\xa4ll\xc3\xa4 1998 FC Schalkeen._NEWLINE_Schalkessa Reck asteli kauden 1998/99 puoliv\xc3\xa4liss\xc3\xa4 ensimm\xc3\xa4ist\xc3\xa4 kertaa maalitolppien v\xc3\xa4liin ja pelasi sen j\xc3\xa4lkeen 112 liigaottelussa tehden seuralle my\xc3\xb6s yhden maalin. Schalken paidassa Reck voitti kaksi cupin mestaruutta, kunnes jo Werderin vuosilta tuttu Frank Rost nousi seuran ykk\xc3\xb6smaalivahdiksi kaudella 2002/03. Viimeisen ottelunsa Schalke-paidassa Reck pelasi marraskuussa 2002. H\xc3\xa4n edusti seuraa pelaajana kauden 2003/04 loppuun saakka._NEWLINE_Maajoukkuetasolla Reck ei koskaan onnistunut murtautumaan ykk\xc3\xb6smaalivahdiksi. H\xc3\xa4n oli mukana voittamassa olympiapronssia Soulissa 1988 ja pelasi my\xc3\xb6s yhden ottelun Saksan riveiss\xc3\xa4 EM-kisoissa 1996 maan juhliessa mestaruutta.\n_START_SECTION_\nUra valmentajana\n_START_PARAGRAPH_\nValmennusuransa Reck aloitti Schalken organisaatiossa vuonna 2004. H\xc3\xa4n toimi seuran maalivahtivalmentajana ja syyskuussa 2004 h\xc3\xa4n nousi lyhyeksi aikaa my\xc3\xb6s edustusmiehist\xc3\xb6n apulaisvalmentajaksi. Reck suoritti valmentajatutkinnon A-lisenssin kes\xc3\xa4ll\xc3\xa4 2005 ja joulukuun puoliv\xc3\xa4liss\xc3\xa4 2005 h\xc3\xa4nest\xc3\xa4 tuli Schalken p\xc3\xa4\xc3\xa4valmentaja Ralf Rangnickin saatua potkut. Reckin pesti j\xc3\xa4i kuitenkin lyhyeksi, sill\xc3\xa4 Mirko Slomka korvasi h\xc3\xa4net jo tammikuun alussa 2006. Reck jatkoi maalivahtivalmentajana, kunnes nousi maaliskuussa 2009 edustusjoukkueen valmennusjohtoon yhdess\xc3\xa4 Michael B\xc3\xbcskensin ja Youri Mulderin kanssa. Kolmikko sai tehd\xc3\xa4 kauden j\xc3\xa4lkeen tilaa Felix Magathille ja samalla h\xc3\xa4n j\xc3\xa4tti my\xc3\xb6s maalivahtivalmentajan teht\xc3\xa4v\xc3\xa4t. _NEWLINE_Kaudeksi 2010/11 Reck siirtyi MSV Duisburgin maalivahtivalmentajaksi. Lokakuussa 2011 h\xc3\xa4nest\xc3\xa4 tuli seuran p\xc3\xa4\xc3\xa4valmentaja Milan \xc5\xa0a\xc5\xa1i\xc4\x87in saatua potkut.  Reckin johdolla Duisburg sijoittui kauden p\xc3\xa4\xc3\xa4tteeksi 2. Bundesliigassa kymmenenneksi. Kausi 2012/13 alkoi seuran osalta kolmella tappiolla ja Reck sai potkut elokuussa 2012. _NEWLINE_Kes\xc3\xa4kuussa 2013 Reck palasi valmennusteht\xc3\xa4viin Fortuna D\xc3\xbcsseldorfiin seuran maalivahtivalmentajaksi ja jatkoi n\xc3\xa4in Schalkesta tuttua yhteisty\xc3\xb6t\xc3\xa4 Michael B\xc3\xbcskensin kanssa. B\xc3\xbcskensin saatua potkut p\xc3\xa4\xc3\xa4valmentajan teht\xc3\xa4vist\xc3\xa4 marraskuun lopussa 2013, nousi Reck seuran p\xc3\xa4\xc3\xa4valmentajaksi.  Reckin johdolla Fortuna pelasi kaksi ottelua, jotka molemmat voitti. Menestyksest\xc3\xa4 huolimatta h\xc3\xa4n joutui tekem\xc3\xa4\xc3\xa4n vuoden 2013 lopussa tilaa Lorenz-G\xc3\xbcnther K\xc3\xb6stnerille ja palasi Fortunan maalivahtivalmentajaksi.  K\xc3\xb6stnerin johdolla Fortuna putosi Bundesliigasta ja kauden j\xc3\xa4lkeen seura palkkasi Reckin uudestaan p\xc3\xa4\xc3\xa4valmentajaksi.  Kausi 2014/15 ei sujunut Fortunalta odotusten mukaisesti. Reck ei kyennyt luotsaamaan seuraa nousukamppailuun, vaan tappioiden my\xc3\xb6t\xc3\xa4 sijoitus valui 2. Bundesliigan keskikastiin. Helmikuussa 2015 Fortuna erotti Reckin. _NEWLINE_Tammikuun lopulla 2016 Reckist\xc3\xa4 tuli Kickers Offenbachin p\xc3\xa4\xc3\xa4valmentaja. Reckin johdolla Offenbach sijoittui kauden 2015/16 p\xc3\xa4\xc3\xa4tteeksi Regionalliga S\xc3\xbcdwestiss\xc3\xa4 nelj\xc3\xa4nneksi. Reckin sopimus p\xc3\xa4\xc3\xa4ttyi kauden 2017/18 j\xc3\xa4lkeen, eik\xc3\xa4 Regionalligan kolmas sija riitt\xc3\xa4nyt tuomaan h\xc3\xa4nelle jatkosopimusta seuran kanssa.'